2. ปัจจัยความเสี่ยง

ปี 2552 ในการดำเนินธุรกิจของบริษัทฯ ที่ต้องเผชิญกับความเปลี่ยนแปลงที่ไม่สามารถหลีกเลี่ยงได้
บริษัทฯ จึงต้องรับมือกับความเสี่ยงที่อาจส่งผลกระทบต่อการดำเนินธุรกิจของบริษัทฯ ในด้านต่างๆ
ที่สำคัญ ได้แก่ ความเสี่ยงทางธุรกิจ ความเสี่ยงทางการเงิน ความเสี่ยงด้านการปฏิบัติการ
ความเสี่ยงจากการดำเนินโครงการปรับปรุงคุณภาพน้ำมันความเสี่ยงจากการลงทุนในธุรกิจใหม่
โดยบริษัทฯ ได้มีการบริหารจัดการความเสี่ยงในด้านต่างๆ ดังนี้

1. ความเสี่ยงทางธุรกิจ

  1.1 ความเสี่ยงจากการสนับสนุนจากภาครัฐภายหลังการปรับโครงสร้างการเงิน และบริษัทฯ
  พ้นสภาพการเป็นรัฐวิสาหกิจ

เนื่องจากในอดีต (ก่อนวันที่ 14 สิงหาคม 2546) บริษัทฯ
มีสถานะเป็นรัฐวิสาหกิจโดยกระทรวงการคลังถือหุ้นประมาณร้อยละ 48 และบริษัท ปตท. จํากัด
(มหาชน) ถือหุ้นประมาณร้อยละ 24 ของจำนวนหุ้นจดทะเบียน 522.04 ล้านหุ้น
ก่อนปรับโครงสร้างทางการเงิน กระทรวงการคลังให้ความช่วยเหลือด้านการเงินแก่บริษัทฯ
ด้วยการคํ้าประกันเงินกู้และให้กู้ยืมโดยตรง ประมาณ 8,100 ล้านบาท และการออก Letter of
Comfort ให้แก่ธนาคารพาณิชย์ผู้ให้กู้จํานวน 4,000 ล้านบาท คิดรวมเป็นร้อยละ 62
ของมูลค่าเงินกู้ทั้งหมดประมาณ 19,500 ล้านบาท

ภายหลังการปรับโครงสร้างทางการเงินด้วยการเสนอขายหุ้นเพิ่มทุนในรูปของใบแสดงสิทธิในผลประโยชน์ที่เกิดจากหุ้นสามัญของบริษัทฯ
สัดส่วนการถือหุ้นของภาครัฐลดลงเหลือน้อยกว่าร้อยละ 50 ทำให้บริษัทฯ
พ้นจากสภาพการเป็นรัฐวิสาหกิจ และอาจไม่ได้รับความสนับสนุนทางตรงจากภาครัฐอีกต่อไป

อย่างไรก็ตาม
เนื่องจากกระทรวงการคลังยังคงรับประกันมูลค่าการลงทุนของต้นเงินของใบแสดงสิทธิฯ
และหุ้นกู้แปลงสภาพ ซึ่งเหลือประมาณ 5,400 ล้านบาทต่อนักลงทุนต่อไปอีกเป็นระยะเวลา 4 ปี
(หมดอายุต้นปี 2557) สำหรับใบแสดงสิทธิฯ และหุ้นกู้แปลงสภาพ
ที่ยังไม่ได้รับการแปลงสภาพเป็นหุ้นสามัญ ถึงแม้ว่าบริษัทฯ จะพ้นจากสภาพรัฐวิสาหกิจแล้วก็ตาม
บริษัทฯ เชื่อมั่นว่าภาครัฐยังจะให้การสนับสนุนการดำเนินธุรกิจของบริษัทฯ ต่อไป
เพื่อให้มีผลประกอบการที่ดีและมีมูลค่าหุ้นที่ให้ผลตอบแทนต่อผู้ถือหุ้นในระดับที่น่าพอใจ
เพื่อไม่ให้การรับประกันดังกล่าวเป็นภาระต่อภาครัฐในอนาคต
และหากผลการดำเนินงานไม่เป็นไปตามการคาดการณ์ของบริษัทฯ
จนมีผลทำให้ผู้ลงทุนใช้สิทธิขายใบแสดงสิทธิฯ
และหุ้นกู้แปลงสภาพที่ยังไม่ได้รับการแปลงสภาพเป็นหุ้นสามัญทั้งหมดคืนต่อกระทรวงการคลัง
ตามเงื่อนไขที่กำหนด กระทรวงการคลังจะกลับมาเป็นผู้ถือหุ้นรายใหญ่ซึ่งส่งผลให้บริษัทฯ
กลับสู่สภาพเป็นรัฐวิสาหกิจอีกครั้งหนึ่ง

1.2 ความเสี่ยงเกี่ยวกับสถานที่ตั้งโรงกลั่น สิ่งแวดล้อมและความปลอดภัย

โรงกลั่นของบริษัทฯ เป็นโรงกลั่นแห่งเดียวที่ตั้งในเขตกรุงเทพมหานคร
หากไม่มีระบบควบคุมที่ดีอาจส่งผลกระทบด้านสิ่งแวดล้อมและความปลอดภัยต่อชุมชนในบริเวณใกล้เคียงได้
ซึ่งจะส่งผลกระทบต่อการประกอบกิจการของบริษัทฯ
และการพิจารณาความเหมาะสมของสถานที่ตั้งโรงกลั่น อย่างไรก็ตาม บริษัทฯ
มั่นใจว่ายังไม่มีเหตุที่จะทำให้มีการพิจารณาเรื่องดังกล่าว เนื่องจาก

  - บริษัทฯ มีการจัดการด้านสิ่งแวดล้อมและความปลอดภัยที่ดีเสมอ
  พร้อมกับมุ่งเน้นดำเนินกิจการที่คำนึงถึงความปลอดภัยและผลกระทบต่อสภาพแวดล้อมเป็นหลัก
  โดยมีการกำหนดมาตรการควบคุมความเสี่ยงของโรงกลั่นที่สำคัญ เช่น
  ปฏิบัติตามกฎหมายที่เกี่ยวข้องกับความปลอดภัยอย่างเคร่งครัด
  มีการประเมินความเสี่ยงทุกขั้นตอนการทำงาน บำรุงรักษาอุปกรณ์การผลิตตามระยะเวลาที่กำหนด
  และมีการฝึกซ้อมสำหรับบุคคลที่เกี่ยวข้องให้เกิดความชำนาญในการควบคุมเหตุฉุกเฉิน เป็นต้น
  และได้รับการรับรองมาตรฐานอื่นๆ เช่น
  เป็นโรงกลั่นน้ำมันแห่งแรกในประเทศไทยที่ได้รับมาตรฐานระบบจัดการอาชีวอนามัยและความปลอดภัย
  มอก.18001 เลขที่ OHS00007/007 และในปี 2547 ยังได้รับมาตรฐาน OHSAS 18001
  เพิ่มเติม รวมทั้งได้รับการรับรองมาตรฐาน ISO 14001 อย่างต่อเนื่องตั้งแต่ปี 2540
  เป็นต้นมาในขอบข่าย “การกลั่นน้ำมันปิโตรเลียม” Petroleum Refining
  ทุกขั้นตอนของกระบวนการผลิตน้ำมันซึ่งรวมถึงการตรวจสอบและติดตามคุณภาพสิ่งแวดล้อมด้วย
  นอกจากนี้ บริษัทฯ
  ยังเพิ่มความมั่นใจให้กับชุมชนในบริเวณใกล้เคียงด้วยการเปิดเผยข้อมูลด้านการดูแลคุณภาพของอากาศและน้ำของโรงกลั่นและชุมชนใกล้เคียงผ่านป้ายดิจิตอลแสดงคุณภาพสิ่งแวดล้อมของโรงกลั่น
  ซึ่งค่าต่างๆ ที่แสดงดีกว่าค่ามาตรฐานที่กำหนดโดยหน่วยงานภาครัฐ

  - กรมธนารักษ์ได้ขยายระยะเวลาการให้เช่าที่ดินบริเวณโรงกลั่นต่อไปอีกจนถึงปี 2576 ทำให้
  มีระยะเวลาในการเช่าคงเหลืออยู่อีก 23 ปี

2. ความเสี่ยงทางการเงิน

2.1 ความเสี่ยงจากราคาน้ำมันในตลาดโลก

เนื่องจากต้นทุนหลักของบริษัทฯ กว่าร้อยละ 90 คือ น้ำมันดิบ
โดยการกำหนดราคาน้ำมันดิบและราคาน้ำมันสำเร็จรูปจะแปรผันตามราคาซื้อขายน้ำมันในตลาดโลก
ซึ่งบริษัทฯ จะต้องจัดหาน้ำมันดิบล่วงหน้าประมาณ 1-2 เดือน
(ซึ่งเป็นวิธีปฏิบัติปกติในการสั่งซื้อน้ำมันดิบของโรงกลั่นโดยทั่วไป)
โดยจะตกลงกับผู้ขายในเรื่องชนิดน้ำมันดิบ เดือนที่ส่งมอบ
และเงื่อนไขต่างๆที่จะใช้ในการคำนวณราคาซื้อขายน้ำมันดิบสำหรับคำสั่งซื้อแต่ละครั้ง
ซึ่งส่วนใหญ่จะเป็นเงื่อนไขที่อ้างอิงกับราคาเฉลี่ยของน้ำมันดิบที่ใช้อ้างอิงราคา (Benchmark
Crude) ของเดือนที่ส่งมอบ หลังจากนั้นเมื่อส่งมอบน้ำมันดิบแล้วต้องผ่านกระบวนการขนส่ง ลำเลียง
เตรียมวัตถุดิบ กลั่นเป็นน้ำมันสำเร็จรูป ตลอดจนเก็บในถังเพื่อรอการจำหน่าย
สำหรับการกำหนดราคาจำหน่ายน้ำมันสำเร็จรูปจะอ้างอิงกับราคาน้ำมันสำเร็จรูปเฉลี่ยในตลาดจรสิงคโปร์ในช่วงเวลาที่ส่งมอบ
ดังนั้น
จึงมีส่วนต่างของระยะเวลาตั้งแต่การสั่งซื้อน้ำมันดิบจนถึงการจำหน่ายน้ำมันสำเร็จรูปให้ผู้บริโภคประมาณ
2-3 เดือน จึงอาจเกิดความเสี่ยงในการบริหารต้นทุนวัตถุดิบเพื่อให้ได้ค่าการกลั่น (Gross
Refinery Margin - GRM) ที่ดีที่สุด

อย่างไรก็ตาม บริษัทฯ
สามารถลดผลกระทบจากความเสี่ยงดังกล่าวด้วยการดำเนินการบริหารความเสี่ยงด้านราคาน้ำมันผ่านการพิจารณาจากคณะกรรมการบริหารความเสี่ยงด้านราคาและการเงินที่ถูกจัดตั้งขึ้นเพื่อทำหน้าที่กำหนดนโยบาย
หลักเกณฑ์ และเป้าหมายการบริหารความเสี่ยงจากความผันผวนของราคาน้ำมัน
มีการติดตามสถานการณ์ในตลาดค้าน้ำมันอย่างใกล้ชิด
เพื่อให้ความผันผวนในการดำเนินธุรกิจอยู่ในระดับที่มีผลกระทบต่อกิจการน้อยที่สุด
โดยใช้เครื่องมือการบริหารความเสี่ยงที่มีอยู่ในตลาด เช่น
การซื้ออนุพันธ์เพื่อกำหนดส่วนต่างราคาของน้ำมันสำเร็จรูปกับราคาน้ำมันดิบอ้างอิงล่วงหน้า
การซื้อน้ำมันดิบ/ขายน้ำมันสำเร็จรูปคงคลังล่วงหน้า เป็นต้น
รวมทั้งมีการร่วมมือกับบริษัทน้ำมันและโรงกลั่นในเครือ บมจ. ปตท. (ปตท.)
ในการแลกเปลี่ยนข้อมูลสถานการณ์ความเคลื่อนไหวราคาน้ำมันระหว่างกัน
เพื่อให้การวิเคราะห์แนวโน้มราคาน้ำมันมีมุมมองและประเด็นที่กว้างขวางขึ้น

ตั้งแต่ปี 2545 บริษัทฯ
ได้ร่วมมือกับพันธมิตรทางธุรกิจในการขนส่งน้ำมันดิบจากตะวันออกกลางร่วมกัน
ซึ่งทำให้ต้นทุนการขนส่งต่ำลงและภายหลังจากที่บริษัทฯ จัดทำสัญญาจัดหาน้ำมันดิบ (Feedstock
Supply Agreement) กับ บมจ. ปตท. (ปตท.) โดยปตท.
จะเป็นผู้จัดหาน้ำมันดิบทั้งหมดให้แก่บริษัทฯ
นอกจากจะช่วยเพิ่มศักยภาพในการจัดหาวัตถุดิบสำหรับใช้ในการผลิตแล้ว
ยังทำให้ปริมาณการสั่งซื้อน้ำมันดิบต่อเที่ยวและปริมาณน้ำมันคงคลังลดลงด้วย บริษัทฯ เชื่อว่าการที่
ปตท. เป็นผู้จัดหาน้ำมันดิบให้แก่โรงกลั่นอื่นๆ ที่ ปตท. ถือหุ้นอยู่ ทำให้บริษัทฯ
ได้รับประโยชน์ร่วมจากข้อได้เปรียบของการรวมปริมาณสั่งซื้อ และต้นทุนค่าขนส่ง นอกจากนั้น
บริษัทฯ ยังเน้นการจัดหาน้ำมันดิบจากแหล่งภายในประเทศเพิ่มเติม
ซึ่งนอกจากต้นทุนราคาน้ำมันดิบและค่าขนส่งจะต่ำกว่าเมื่อเปรียบเทียบกับการนำเข้าน้ำมันดิบจากต่างประเทศที่มีคุณภาพใกล้เคียงกันแล้ว
ยังช่วยลดความเสี่ยงจากการผันผวนของราคาน้ำมันอีกทางหนึ่ง
เนื่องจากระยะเวลาที่ใช้ในการขนส่งสั้นลง

2.2 ความเสี่ยงจากความผันผวนของอัตราแลกเปลี่ยน

ในการประกอบธุรกิจโรงกลั่นน้ำมันในประเทศ ต้นทุนวัตถุดิบและรายได้ของบริษัทฯ
จะอิงกับเงินสกุลเหรียญสหรัฐ
โดยต้นทุนที่สำคัญคือการจัดหาน้ำมันดิบซึ่งส่วนใหญ่จะต้องนำเข้าจากต่างประเทศและต้องชำระเป็นเงินสกุลเหรียญสหรัฐ
ในขณะที่รายได้จากการกำหนดราคาขายหน้าโรงกลั่นภายในประเทศจะคำนวณโดยอ้างอิงราคาน้ำมันสำเร็จรูปในตลาดสิงคโปร์ที่เป็นเงินสกุลเหรียญสหรัฐแล้วจึงแปลงเป็นสกุลเงินบาท
ดังนั้นความผันผวนของอัตราแลกเปลี่ยน จึงอาจมีผลกระทบต่อกำไรของบริษัทฯ ในรูปเงินบาท

ดังนั้นเพื่อลดความเสี่ยงจากความผันผวนของอัตราแลกเปลี่ยน บริษัทฯ
จึงได้มีการจัดทำสัญญาซื้อขายเงินตราต่างประเทศล่วงหน้า (Forward Contract) และ/หรือ
ตราสารอนุพันธ์ทางการเงิน (Derivative Instruments)
โดยมีคณะกรรมการบริหารความเสี่ยงด้านราคาและการเงิน
ทำหน้าที่พิจารณาและกำหนดนโยบายในการบริหารความเสี่ยงจากความผันผวนของอัตราแลกเปลี่ยน
และสืบเนื่องจากการที่บริษัทฯ ได้ปรับเปลี่ยนโครงสร้างเงินกู้ใหม่ บริษัทฯ
ดำเนินการจัดโครงสร้างเงินกู้บางส่วนให้อยู่ในรูปเงินสกุลเหรียญสหรัฐ
เพื่อให้มีสัดส่วนสมดุลกับรายได้ที่เป็นเงินสกุลต่างประเทศ
ทำให้สามารถลดผลกระทบจากความผันผวนของอัตราแลกเปลี่ยนได้อย่างมีประสิทธิภาพมากยิ่งขึ้น
(Natural Hedge)

นอกจากนี้บริษัทฯ ยังได้มีนโยบายในการลดความเสี่ยงจากความผันผวนของอัตราแลกเปลี่ยน
ที่ส่งผลกระทบต่อค่าใช้จ่ายในการดำเนินการโครงการต่างๆ อันได้แก่ โครงการ EURO IV
โดยการทำสัญญาซื้อเงินตราต่างประเทศล่วงหน้าให้เป็นไปตามเป้าหมายและงบประมาณที่กำหนดไว้อีกด้วย

3. ความเสี่ยงด้านการปฏิบัติการ

3.1 ความเสี่ยงด้านอุบัติเหตุระหว่างการขนส่ง

ธุรกิจของบริษัทฯ
ต้องเกี่ยวข้องกับการขนส่งเป็นจำนวนมากจึงอาจเกิดความเสี่ยงจากการขนส่งประกอบด้วย

1.  ความเสี่ยงจากการเกิดวินาศภัยหรืออุบัติเหตุระหว่างการขนส่งน้ำมันดิบจากแหล่งน้ำมันดิบมายังโรงกลั่น

บริษัทฯ มีการจัดหาน้ำมันดิบจากแหล่งต่างๆ ทั้งในและนอกประเทศ โดยการขนส่งทางเรือขนาดใหญ่
ทั้งนี้ หากเกิดวินาศภัยระหว่างการขนส่งอาจส่งผลกระทบทั้งต่อทรัพย์สิน สิ่งแวดล้อม
และอาจรวมถึงผลกระทบต่อการผลิตของบริษัทฯ แม้ว่าบริษัทฯ ได้ทำประกันภัยทรัพย์สินและบุคคลที่ 3
ไว้แล้วก็ตาม ดังนั้นบริษัทฯ จึงตระหนักถึงความสำคัญของเหตุดังกล่าวอยู่เสมอ
และได้ปรับปรุงมาตรฐานการขนส่งน้ำมันให้ดีขึ้นอย่างต่อเนื่อง ทั้งนี้ได้ร่วมกับบริษัทในเครือ ปตท.
ยกระดับมาตรฐานเรือให้ทัดเทียมนานาประเทศ โดยตรวจประเมินเรือขนส่งผ่าน PTT Group
Vetting System ที่อ้างอิงตามระบบมาตรฐานสากล บริษัทฯ มีมาตรการล้อมทุ่นกักน้ำมัน (Boom)
ตลอดเวลาที่เรือเทียบท่า นอกจากนั้นบริษัทฯ ยังมีข้อตกลงความร่วมมือกับบริษัทน้ำมันอื่นในประเทศ
ในการร่วมกันเข้าระงับเหตุหากเกิดเหตุฉุกเฉิน และในกรณีที่เกิดเหตุการณ์ที่ทำให้บริษัทฯ
ไม่ได้รับน้ำมันดิบเที่ยวใดเที่ยวหนึ่ง บริษัทฯ
ก็ได้รับความร่วมมือในการซื้อน้ำมันดิบหรือน้ำมันสำเร็จรูปจากผู้ประกอบการรายอื่นในประเทศเพื่อนำมาใช้เป็นการชั่วคราวได้

3.1.2 ความเสี่ยงจากการเกิดอุบัติเหตุระหว่างการขนส่งน้ำมันสำเร็จรูปให้ลูกค้า

การจำหน่ายน้ำมันให้ลูกค้าทั้งประเภทอุตสาหกรรม ขายส่ง และขายปลีกผ่านสถานีบริการ
ส่วนใหญ่ขนส่งจากคลังน้ำมันโดยทางรถยนต์ ซึ่ง ณ ปัจจุบัน บริษัทฯ ได้ว่าจ้างผู้รับเหมาจำนวน 16
ราย ขนส่งน้ำมันให้ลูกค้าเป็นสัญญาจ้างเหมาระยะยาว บริษัทฯ
ได้จัดตั้งคณะทำงานจัดจ้างผู้รับเหมาขนส่งน้ำมันเชื้อเพลิง
เพื่อพิจารณาคุณสมบัติของผู้รับเหมาดังกล่าว จากความพร้อมในการดำเนินงาน การบริหารจัดการ
ประสบการณ์ มาตรฐานความปลอดภัย สภาพรถและถัง ให้ได้มาตรฐานระดับสากล
รวมทั้งกำหนดให้ผู้รับเหมาต้องปฏิบัติตามกฎเกณฑ์ต่างๆ ที่บริษัทฯ
กำหนดเพื่อให้การขนส่งเป็นไปอย่างมีประสิทธิภาพและปลอดภัย นอกจากนั้นบริษัทฯ
ได้จัดซ้อมแผนฉุกเฉินร่วมกับผู้รับเหมาขนส่งทุกราย เพื่อรับมือกรณีเกิดอุบัติเหตุระหว่างการขนส่ง

ในกรณีที่เกิดอุบัติเหตุระหว่างการขนส่งในเที่ยวใดก็ตาม จนอาจส่งผลกระทบต่อทรัพย์สินของบริษัทฯ
หรืออาจสร้างความเสียหายให้ประชาชน ชุมชน และสาธารณสมบัติ บริษัทฯ
มีเงื่อนไขในสัญญาจ้างที่สามารถเรียกค่าเสียหายต่อผู้ขนส่งได้ นอกจากนี้บริษัทฯ
มีระบบติดตามตำแหน่งรถบรรทุกขนส่งน้ำมันจำนวนหนึ่งผ่านระบบดาวเทียม หรือ Global
Positioning System (GPS) เพื่อควบคุมและตรวจสอบการขนส่งนํ้ามัน อีกทั้งบริษัทฯ
ยังมีช่องทางการขนส่งน้ำมันผ่านทางท่อจากโรงกลั่นไปยังคลังน้ำมันบางปะอิน
ซึ่งถือเป็นอีกทางเลือกหนึ่งที่จะช่วยลดปริมาณการขนส่งน้ำมันสำเร็จรูปทางรถยนต์
เพื่อลดโอกาสการเกิดอุบัติเหตุได้

3.2 ความเสี่ยงจากอุบัติเหตุของท่อขนส่งน้ำมันของบริษัท ขนส่งน้ำมันทางท่อ จำกัด

บริษัทฯ ทำการขนส่งน้ำมันประมาณ ร้อยละ 40 ของปริมาณการผลิตรวม ผ่านท่อส่งน้ำมัน ของบริษัท
ขนส่งน้ำมันทางท่อ จำกัด หรือ บริษัท FPT โดยมีจุดเริ่มต้นที่โรงกลั่นน้ำมันของบริษัทฯ
โดยมีแนวท่อเลียบพื้นที่ทางรถไฟไปยังคลังน้ำมันที่ท่าอากาศยานดอนเมือง
และต่อไปสิ้นสุดที่คลังน้ำมันของบริษัทฯ ที่อำเภอบางปะอิน จังหวัดพระนครศรีอยุธยา
เป็นระยะทางรวม 69 กิโลเมตร
แม้ว่าท่อขนส่งจะได้รับการออกแบบให้มีความยืดหยุ่นและรองรับแรงสั่นสะเทือนได้
แต่อาจได้รับผลกระทบจากการก่อสร้างระบบสาธารณูปโภคต่างๆ
ซึ่งทำให้ท่อเกิดความเสียหายและมีรอยรั่ว
จนทำให้ไม่สามารถขนส่งน้ำมันผ่านทางท่อได้ในระยะเวลาหนึ่ง ดังนั้น
จึงอาจกระทบต่อการจำหน่ายน้ำมันให้ลูกค้าของบริษัทฯ ผ่านสถานีบริการน้ำมันในภาคกลาง
ภาคเหนือและตะวันออกเฉียงเหนือ

บริษัท FPT มีการดูแลรักษาระบบขนส่งทางท่ออย่างสม่ำเสมอ
พร้อมทั้งติดตั้งระบบตรวจสอบสภาพของท่อขนส่งเป็นระยะๆ (SCADA System)
หากเกิดปัญหาก็สามารถจัดส่งเจ้าหน้าที่เข้าไปซ่อมแซมได้โดยทันที นอกจากนี้ บริษัทฯ
มีปริมาณน้ำมันสำรองที่คลังน้ำมันบางปะอินที่พอเพียงกับการจำหน่ายได้ประมาณ 10 วัน
ในกรณีที่มีน้ำมันไม่พอจำหน่ายและไม่สามารถขนส่งน้ำมันทางท่อมาที่คลังบางปะอินได้ทัน บริษัทฯ
สามารถจัดส่งน้ำมันจากคลังน้ำมันแห่งอื่นของบริษัทฯ
รวมทั้งประสานกับบริษัทน้ำมันอื่นเพื่อใช้คลังร่วมกันหรือขอยืมน้ำมันชั่วคราวกรณีเกิดเหตุฉุกเฉิน

นอกจากนั้นบริษัทฯ ยังได้จัดการฝึกซ้อมแผนฉุกเฉินร่วมระหว่างคลังน้ำมันบางจาก
ศูนย์จ่ายน้ำมันบางปะอิน จังหวัดพระนครศรีอยุธยา และคลังน้ำมันของบริษัท FPT อย่างสม่ำเสมอ
เพื่อฝึกซ้อมการประสานงานรองรับกรณีเกิดเหตุฉุกเฉินและเป็นการสร้างความร่วมมือระหว่างบริษัทฯ
และบริษัท FPT ในการเตรียมความพร้อมของอุปกรณ์ด้วย

4. ความเสี่ยงจากการดำเนินโครงการปรับปรุงคุณภาพน้ำมัน

บริษัทฯ ได้ดำเนินการก่อสร้างโครงการปรับปรุงคุณภาพน้ำมันแล้วเสร็จ
และได้เริ่มผลิตเชิงพาณิชย์แล้วในเดือนธันวาคม 2552 โดยปัจจุบันกระบวนการผลิตของบริษัทฯ
ได้เปลี่ยนจากโรงกลั่นแบบ Hydro Skimming Refinery เป็น Complex Refinery
สามารถกลั่นน้ำมันดิบให้เป็นผลิตภัณฑ์น้ำมันสำเร็จรูปที่มีมูลค่าสูงตามเป้าหมาย ได้แก่
น้ำมันดีเซลและน้ำมันเบนซิน ได้ในปริมาณที่เพิ่มขึ้นสอดคล้องกับความต้องการใช้ในประเทศ
ลดปริมาณการผลิตน้ำมันเตา ซึ่งมีแนวโน้มความต้องการลดลงอย่างต่อเนื่อง
และส่งผลดีต่อผลการดำเนินงานของบริษัทฯ ในระยะยาว

แม้ว่าการดำเนินการก่อสร้างโครงการฯ จะเสร็จสมบูรณ์
และสามารถดำเนินการผลิตเชิงพาณิชย์ได้แล้ว บริษัทฯ
ยังได้จัดทำแผนจัดการความเสี่ยงในประเด็นต่างๆ ดังนี้

4.1 ความเสี่ยงจากการไม่มีตลาดรองรับผลผลิตน้ำมันส่วนเพิ่มจากโครงการฯ

ภายหลังการดำเนินโครงการปรับปรุงคุณภาพน้ำมัน โรงกลั่นของบริษัทฯ
จะสามารถกลั่นน้ำมันสำเร็จรูปมูลค่าสูง เช่น น้ำมันดีเซล และน้ำมันเบนซิน ได้เพิ่มขึ้นประมาณ 135
ล้านลิตรต่อเดือน ในกรณีที่กลั่นน้ำมันดิบ 100,000 บาร์เรลต่อวัน
(อาจมีการเปลี่ยนแปลงขึ้นอยู่กับการปรับสัดส่วนผลิตภัณฑ์ตามความต้องการของผู้บริโภค)
ดังนั้นหากบริษัทฯ ไม่สามารถจัดหาตลาดเพื่อรองรับผลผลิตน้ำมันส่วนเพิ่มได้ก็จะทำให้บริษัทฯ
ไม่สามารถได้รับผลตอบแทนสูงสุดจากการดำเนินโครงการฯ

อย่างไรก็ตาม บริษัทฯ คาดว่าในอนาคตจะมีตลาดรองรับผลผลิตส่วนเพิ่มจากโครงการฯ
ถึงแม้ว่าความต้องการน้ำมันของโลกจะลดต่ำลงจากวิกฤตเศรษฐกิจโลกในขณะนี้
แต่ในปัจจุบันแนวโน้มความต้องการบริโภคน้ำมันในประเทศยังสูงขึ้นอย่างต่อเนื่อง
อีกทั้งขณะนี้ยังไม่มีผู้ประกอบการน้ำมันในประเทศรายใดประกาศก่อสร้างโรงกลั่นใหม่เพื่อเพิ่มกำลังการกลั่นอย่างมีนัยสำคัญ
นอกจากนั้น บริษัทฯ ยังมีการทำสัญญาระยะยาวในการขายน้ำมันสำเร็จรูปประมาณร้อยละ 30
ของน้ำมันเบนซิน และน้ำมันดีเซลที่ผลิตได้ให้แก่ ปตท.
เพื่อช่วยลดความเสี่ยงจากการไม่มีตลาดรองรับผลผลิตน้ำมันส่วนเพิ่มดังกล่าว อีกทั้งบริษัทฯ
ยังมีการจัดจำหน่ายน้ำมันสำเร็จรูปส่วนใหญ่ผ่านช่องทางการจำหน่ายของบริษัทฯ
ทั้งตลาดค้าปลีกผ่านสถานีบริการและตลาดอุตสาหกรรม
รวมถึงการจำหน่ายให้ผู้ค้าน้ำมันรายใหญ่และปานกลางที่ไม่มีโรงกลั่น
เพื่อนำไปจำหน่ายต่อให้แก่ผู้บริโภคอีกทอดหนึ่ง

  4.2
  ความเสี่ยงจากการเกิดความขัดแย้งทางผลประโยชน์ในอนาคตระหว่างผู้ถือหุ้นรายย่อยของบริษัทฯ
  และปตท. ซึ่งเปนผูถือหุนรายใหญของบริษัทฯ

ในการลงทุนโครงการปรับปรุงคุณภาพน้ำมัน บริษัทฯ
ได้ดำเนินการจัดหาเงินทุนทั้งจากการออกและเสนอขายหลักทรัพย์เพิ่มทุน
รวมถึงการจัดหาเงินกู้จากธนาคารพาณิชย์ในประเทศ
โดยในส่วนของการเสนอขายหลักทรัพย์เพิ่มทุนส่วนหนึ่ง บริษัทฯ ได้ออกและเสนอขายหุ้นสามัญ
และหุ้นกู้แปลงสภาพให้แก่ ปตท. ซึ่งจะทำให้ ปตท. ถือหุ้นในบริษัทฯ คิดเป็นสัดส่วนประมาณร้อยละ
30 ส่งผลให้ ปตท. เป็นผูถือหุนรายใหญ่ที่สุด ซึ่งในบางสถานการณ์ ผลประโยชน์ของ ปตท.
หรือบริษัทฯ ที่เกี่ยวข้องกับ ปตท. อาจมีความขัดแย้งกับผลประโยชน์ของผู้ถือหุ้นรายย่อยของบริษัทฯ
โดย ปตท. มีสิทธิในการไม่ออกเสียง หรือออกเสียงคัดค้าน (Negative Control)
จนอาจมีผลกระทบต่อมติสำคัญในที่ประชุมผู้ถือหุ้นของบริษัทฯ ทั้งนี้ บริษัทฯ
มีแนวทางการป้องกันความขัดแย้งทางผลประโยชน์ที่อาจเกิดขึ้นระหว่างบริษัทฯ และ ปตท. ดังนี้

- บริษัทฯ และ ปตท. มีนโยบายการบริหารจัดการที่โปร่งใส
และมีคณะกรรมการตรวจสอบทำหน้าที่ดูแลรักษาผลประโยชน์ของผู้ถือหุ้นรายย่อย
อีกทั้งยังมีการกำหนดโครงสร้างการจัดการที่มีการถ่วงดุลในสัดส่วนที่เหมาะสมตามแนวทางกำกับดูแลกิจการที่ดี

-
สถานีบริการน้ำมันมีลักษณะเป็นการแข่งขันเสรีมีหลักเกณฑ์กำหนดราคาขายชัดเจนตามกลไกราคาตลาด
ประกอบกับจะต้องมีการลงทุนกับผู้ร่วมค้าและผู้ประกอบการ ซึ่งมีสัญญากำหนดเงื่อนไขชัดเจน
ดังนั้นการแทรกแซง จะไม่สามารถกระทำได้

- บริษัทฯ เชื่อมั่นว่ารัฐบาลในฐานะผู้ถือหุ้นรายใหญ่ของบริษัทฯ และ ปตท.
และในฐานะผู้มีบทบาทในการกำหนดนโยบายพลังงานของประเทศ
จะดำเนินนโยบายที่ก่อให้เกิดประโยชน์ต่อประชาชนโดยรวม
โดยไม่ก่อให้เกิดความเสียหายทั้งต่อผู้ถือหุ้นของบริษัทฯ และผู้ถือหุ้นของ ปตท.
ซึ่งล้วนเป็นบริษัทน้ำมันของคนไทย

5. ความเสี่ยงจากการลงทุนในธุรกิจใหม่

จากวิสัยทัศน์ของบริษัทฯ
ที่มุ่งสร้างสรรค์ธุรกิจพลังงานอย่างเป็นมิตรต่อสิ่งแวดล้อมเพื่อการพัฒนาอย่างยั่งยืน บริษัทฯ
เล็งเห็นถึงความสำคัญในการลงทุนในธุรกิจที่ต่อเนื่องจากธุรกิจในปัจจุบันเพื่อสร้างความยั่งยืนขององค์กร
เช่น การลงทุนในโรงงานผลิตไบโอดีเซลที่อำเภอบางปะอิน เป็นต้น ดังนั้น
ในการศึกษาความเป็นไปได้ในการลงทุนในธุรกิจใหม่ทุกโครงการ
จะมีการวิเคราะห์ปัจจัยเสี่ยงที่จะกระทบต่อการบรรลุวัตถุประสงค์เชิงกลยุทธ์ของโครงการ
มีการประเมินระดับความรุนแรงของแต่ละปัจจัยเสี่ยงการจัดทำแผนจัดการความเสี่ยงเพื่อกำจัดหรือลดผลกระทบจากปัจจัยเสี่ยงนั้นๆ
รวมถึงการติดตามความก้าวหน้าในการดำเนินการตามแผนจัดการความเสี่ยงนั้นๆ
ผ่านการพิจารณาจาก คณะกรรมการบริหารความเสี่ยงทั้งองค์กรเพื่อให้มั่นใจได้ว่า
การลงทุนในธุรกิจใหม่ใดๆ ธุรกิจนั้นจะสามารถดำเนินงานและบรรลุเป้าหมายตามที่กำหนดไว้